Meta nsemmu turisti li ta' kull sena jżuru lil pajjiżna, dlonk naħsbu fis-suq Brittaniku, jew dak Taljan jew Mediterranju. Dan għax pajjiżna magħruf għar-relazzjonijiet tajba ma' dawn il-pajjiżi, apparti l-fatt li Malta hija sit prattiku għal btala qasira minħabba l-pożizzjoni ġeografika tagħha. Iżda pajjiżna qed jesperjenza żieda fit-turisti ġejjin mis-suq Amerikan, turisti li huma magħrufa li jonfqu iktar flus minn turisti oħrajn waqt il-btajjel tagħhom. Tul l-aħħar tliet snin, it-turisti Amerikani żdiedu b'34% (6,571 turist) li nefqu iktar minn €7.5 miljun tul il-btala tagħhom f'Malta. Riżultati eċċellenti meta nqisu li fl-aħħar tmien snin ta' Gvern Nazzjonalista, mill-2004 sal-2012, pajjiżna ra żieda ta' 9% biss ta' turisti ġejjin mill-Amerika, b'nefqa ta' ftit iktar minn €2.9miljun. Dan ma seħħx kumbinazzjoni. Qabel sentejn ilu, fl-2014, Malta kienet mingħajr rappreżentanza tal-Awtorità tat-Turiżmu fl-Istati Uniti għal 12-il sena sħaħ. Mindu reġgħet stabbilixxiet ruħha l-Awtorità fi New York, qed jinħass impatt maġġuri mal-aġenziji tal-ivvjaġġar fl-Amerika. Is-suq turistiku tal-Istati Uniti qed jisskota bit-tkabbir anke fl-2016. L-aħħar ċifri mill-Uffiċċju Nazzjonali tal-Istatistika jikkonfermaw li, bejn Jannar u Lulju, it-turisti Amerikani żdiedu bi ftit inqas minn 20% meta mqabbel mal-istess perjodu tal-2015, bl-infiq tagħhom jiżdied bi 2.5%. Dan huwa biss wieħed mill-konfermi tal-isem li qed jagħmel pajjiżna fl-Amerika. F'Jannar li għadda l-uffiċċju turistiku Malti fi New York ingħata premji fi tliet kategoriji tal-Annual Travvy Awards; sensiela ta' premjijiet magħrufa bħala 'L-Oscars tat-Turiżmu'. Malta spikkat fl-hekk imsejjaħ 'Best Luxury Destination Europe' u 'Best Luxury Destination Overall' f'din is-serata ta' premjijiet, fejn ingħatat il-Premju tal-Fidda. Dan ix-xahar stess Malta ssemmiet fl-edizzjoni tal-ħarifa tar-rivista Lonely Planet, fil-lista ta Travel Secrets. Hawnhekk il-Belt Valletta kienet deskritta bħala waħda mill-isbaħ bliet kapitali fl-Ewropa, kif ukoll irreferew għal Malta bħala sit ideali għall-għaddasa. Din hija rivista li tolqot purament lill-qarrejja fl-Amerika ta' Fuq, u huwa magħruf li turisti Amerikani jqisu lil Lonely Planet bħala sors ta' min joqgħod fuqu meta jkunu qed jippjanaw il-btala li jmiss. Żgur li xi ħadd mill-miljun qarrej tar-rivista jitħajjar iżurna wara li jaqra l-aħħar edizzjoni!